ปศุสัตว์อำเภอแม่สะเรียง ลุยพ่นสารเคมีตามคอกโค-กระบือ ป้องกันโรค "ลัมปี สกิน"
นายสัตวแพทย์ ดร.อนิรุธ เนื่องเม็ก ปศุสัตว์จังหวัดแม่ฮ่องสอน มอบหมายให้นายรังสิทธิ์ ศิริคำ ปศุสัตว์อำเภอแม่สะเรียง พร้อมเจ้าหน้าที่ในสังกัด ออกดำเนินการให้ความรู้เกี่ยวกับการเฝ้าระวัง ป้องกันและควบคุมโรค "ลัมปี สกิน" และดำเนินการพ่นสารเคมี เพื่อกำจัดแมลงดูดเลือดที่เป็นพาหะของโรคให้กับเกษตรกรตามมาตรการควบคุมและป้องกันโรค "ลัมปี สกิน" ในโค-กระบือ ณ บ้านแม่ต๊อบใต้ หมู่ที่ 5 บ้านพะมอลอ หมู่ที่ 9 ตำบลบ้านกาศ อำเภอแม่สะเรียง จังหวัดแม่ฮ่องสอน ให้กับเกษตรกร จำนวน 11 ราย โค จำนวน 96 ตัวสำหรับความคืบหน้าวัคซีน "ลัมปี สกิน" จำนวน 5 ล้านโดส ที่กรมปศุสัตว์ได้รับอนุมัติงบประมาณในการจัดซื้อนั้น ขณะนี้ ปศุสัตว์จังหวัดได้จัดทำแผนการฉีดวัคซีนไว้เป็นที่เรียบร้อยแล้ว  พร้อมทำการฉีดวัคซีนให้โคกระบือของเกษตรกรเมื่อวัคซีนมาถึง เพื่อสร้างภูมิคุ้มกันฝูงให้แก่โค-กระบือ เพื่อความยั่งยืนในการควบคุมโรคและนำไปสู่การเปิดตลาดให้มีการเคลื่อนย้ายได้ตามปกติ โดยพื้นที่จังหวัดแม่ฮ่องสอน สังกัดปศุสัตว์เขต 5 ซึ่งเขตได้รับจัดสรรวัคซีน  จำนวน 405,600 โดส จะกระจายไปในพื้นที่จังหวัดเชียงราย เชียงใหม่ น่าน พะเยา แพร่ ลำปาง  ลำพูน แม่ฮ่องสอน ทั้งนี้การฉีดวัคซีน "ลัมปี สกิน" จะไม่มีค่าใช้จ่ายใดๆ ทั้งสิ้นส่วนสถานการณ์การแพร่ระบาดของโรค "ลัมปี สกิน" ในโค-กระบือ ของเกษตรกรล่าสุด ณ วันที่ 14 สิงหาคม 2564 อธิบดีกรมปศุสัตว์ กล่าวว่า มีสัตว์ที่ป่วยทั้งหมด 561,124 ตัว  โดยเป็นโคนม 7,850 ตัวโคเนื้อ 550,170 ตัว กระบือ 3,100 ตัว ตายสะสมรวม 43,121 ตัว  โคนม 495 ตัว โคเนื้อ 42,265 ตัว กระบือ 361 ตัว หายป่วยสะสมรวม 343,015 ตัว  โคนม 2,603 ตัว โคเนื้อ 338,704 ตัว กระบือ 1,708 ตัว โดยปัจจุบันสถานการณ์พบสัตว์ป่วยใหม่มีแนวโน้มลดลงอย่างมากและเมื่อดำเนินการฉีดวัคซีนตามเป้าหมายเชื่อมั่นว่า โรคจะสงบได้ภายใน 3 เดือน อย่างแน่นอน